Vatanimizning yuksak mukofotlari topshirildi

07.12.2016
Birinchi Prezidentimiz Islom Karimovning farmonlariga muvofiq O‘zbekiston Respublikasi mustaqilligining 25-yilligi arafasida mamlakatimizni har tomonlama rivojlantirish, yurtimiz tinchligi va osoyishtaligini mustahkamlashga katta hissa qoʻshgan, ijtimoiy-iqtisodiy va ma’naviy-ma’rifiy sohalarda fidoyilik koʻrsatgan bir guruh vatandoshlarimiz davlat mukofotlari – faxriy unvonlar, orden va medallar bilan taqdirlangan edi.
"O‘zbekiston" anjumanlar saroyida 7-dekabr kuni ana shu yuksak mukofotlarni tantanali topshirish marosimi boʻldi. 


– Avvalambor, siz, azizlar bilan bugun mana shunday koʻtarinki, samimiy kayfiyatda koʻrishib turganimizdan gʻoyat xursandman, – dedi O‘zbekiston Respublikasining saylangan Prezidenti Shavkat Mirziyoyev. – Barchangizga qalbimda boʻlgan chuqur hurmat va ehtiromimni izhor etishga ruxsat bergaysiz. 


Mustaqillik yillarida yurtimizda koʻplab yaxshi an’analar paydo boʻldi. Bugungi uchrashuvimiz ham ayni shunday an’analarning davomidir. Bunday goʻzal marosimlarga Birinchi Prezidentimiz Islom Karimov asos solganini barchamiz yaxshi bilamiz. 


Mustaqilligimizning 25-yilligi arafasida bir guruh yurtdoshlarimiz Vatanimizning yuksak mukofotlari bilan taqdirlangan edi. Bugun sizlarga davlatimizning ana shu faxriy unvonlari, orden va medallarini topshirishni oʻzim uchun katta sharaf, deb bilaman. 


Biz mamlakatimizda erkin va ozod, adolatli, insonparvar jamiyat barpo etmoqdamiz. Shu borada odamlarimizning halol mehnatiga hurmat bilan qarash, ularning qadr-qimmatini munosib baholashni oʻzimizning bosh maqsadimiz, deb bilamiz. 


Shu oʻrinda istiqlol yillarida 29 ming 170 yurtdoshimiz davlat mukofotlari bilan taqdirlanganini aytish lozim. Albatta, gap faqat mukofotlarning sonida emas. Bu mukofotlar, avvalo, Vatanimiz ravnaqiga beqiyos hissa qoʻshib kelayotgan minglab yurtdoshlarimizni munosib taqdirlashga xizmat qilayotgani bilan gʻoyat ahamiyatlidir. 


Shunday muhtaram insonlar orasida O‘zbekistonda yashayotgan barcha millat va elat vakillarining borligi hammamizni quvontiradi, deb ta’kidladi Shavkat Mirziyoyev. 


Bugungi xursandchilik kunda omilkor dehqon va fermerlarimizga, sanoat korxonalari va qurilish maydonlarida ter toʻkib ishlayotgan ishchi-muhandislarimizga, tinchligimiz posboni boʻlgan jasur harbiylarimizga har qancha tasannolar aytsak arziydi. 


Vatanimizning eng oliy mukofoti – O‘zbekiston Qahramoni unvoni bilan taqdirlangan fidoyi muallima Muhabbat Sharopovani, mohir temir yoʻl quruvchisi Erkin Ummatovni, usta dehqon, fermer Sharipboy Rajabovni, mashhur shifokor Ravshanbek Qurbonovni barchamiz chin qalbdan muborakbod etamiz. 


Milliy Olimpiya qoʻmitasi raisi Mirabror Usmonovni yuksak mukofot bilan qutlaymiz. 


Butun umrini Alisher Navoiy bobomiz ijodini oʻrganishga bagʻishlab kelayotgan Samarqand davlat universiteti professori Muslihiddin Muhiddinovga ezgu tilaklarimizni izhor etamiz. 


Shular qatorida taniqli ijodkorlar Enaxon Siddiqova, Guliston Annaqlicheva, teatr san’atining fidoyilari Erkin Komilov, Gavhar Zokirova, O‘zbekiston rus madaniy markazining faol a’zosi Yelena Shaverdova, shuningdek, Stanislav Yugay, Gulbahor Aymuratova singari yurtdoshlarimizning nomlarini hurmat bilan tilga olamiz. 


Mana shu quvonchli ayyomda Braziliyada boʻlib oʻtgan Olimpiya oʻyinlarida Vatanimiz bayrogʻini baland koʻtargan Fazliddin G‘oyibnazarov, Ruslan Nuriddinov, Shahram G‘iyosov, Hasanboy Doʻsmatov, Shahobiddin Zoirov, Bektemir Meliqoʻziyev, Murodjon Ahmadaliyev, Elmurat Tasmuradov kabi mard oʻgʻlonlarimizga yana bir bor rahmat aytsak oʻrinli boʻladi, albatta. 


Hammamizning tilagimiz, istagimiz bitta: sizlar mana shunday yuksak gʻalabalarni qoʻlga kiritishdan hech qachon charchamang. Biz sizlarga davlatimizning mana shunday mukofotlarini topshirishdan charchamaylik. 


Shundan soʻng Shavkat Mirziyoyev davlat mukofotlarini tantanali ravishda topshirdi. 


O‘zbekiston Qahramoni Muhabbat Sharopova, “Fidokorona xizmatlari uchun” ordeni sohibi Erkin Komilov, O‘zbekiston Respublikasi xalq shoiri Enaxon Siddiqova, “Fidokorona xizmatlari uchun” ordeni sohibasi Guliston Annaqlicheva, “O‘zbekiston iftixori” faxriy unvoni sohibi Hasanboy Doʻsmatov, “Doʻstlik” ordeni sohibasi Yelena Shaverdova va boshqalar davlatimizning yuksak mukofotlari ularga yanada kuch-gʻayrat bagʻishlashini, Vatanimiz taraqqiyoti va xalq xizmati yoʻlida fidokorona mehnat qilishga undashini ta’kidladi, yuksak e’tibor va gʻamxoʻrlik uchun davlatimizdan minnatdor ekanliklarini bildirdi.